Urtarrilaren 26an egingo da aurtengo Amurrioko krosa Reforreko kirol gunean. Hainbat kategoria desberdinetako lasterketak egongo dira 10:00etatik aurrera, baina proba nagusiak emakumezkoen eta gizonezkoen senior lasterketak izango dira; 12:35etatik aurrera, 7.000 metroko ibilbidearekin, eta 13:15etatik aurrera, 9.500 metroko ibilbidearekin, hurrenez-hurren.
Hiru maila nagusitan banatuko dira probak: maila federatuan; lasterketa herrikoian, non 16 urtetik gorako edozein korrikalarik bost kilometroko ibilbidean parte hartu ahalko duen; eta umeen kategorian, zeina Arabako eskola kirolean proba puntuagarria den. Arabako txapelketa izango da ere.
Federatuek Espainiako atletismo federazioan eman beharko dute izena; lasterketa herrikoian parte hartzen dutenek 3 euro ordaindu beharko dituzte izena eman ahal izateko; eta umeentzako dohain izango da. Kontuan hartu beharra dago lasterketa Espainiako atletismo federazioaren barnean sartuta egongo dela aurten. Gainera, senior mailan, 2.000 euroko diru-sariak banatuko dira: irabazten duten gizon eta emakumeari 300 euro emango zaizkie, bana.
Antolatzaileetako batek, Pablo Masek, adierazi duen arabera, aurtengo lasterketa urtarrilera mugitu dute "parte-hartze handiagoa bilatzeko, eta kros egutegian data finkatzeko" asmoarekin. Era berean, Reforren egiten ari diren obrek zirkuituan aldaketa batzuk egitera behartu egin dute, "gogorragoa" bihurtuta.